吳季子墓
作者：白珽
朝代：宋

paragraphs: 聖人如日月，下照無黨私。
藏珠與韞玉，所得自華滋。
恭惟吳季子，夙稟明睿姿。
近取子臧節，遠紹泰伯基。
兩以大國讓，廉風起蠻夷。
觀樂義已燭，挂劍心如飴。
時方尚詐力，子獨恪且祇。
時方事寇攘，子獨甘棄遺。
孔子不到吳，聞風重齎咨。
佳城介申浦，采地亦在茲。
特書寄餘哀，豈不遐邇思。
惋惋龍蛇翥，皎皎星日垂。
禹世懷道義，取舍實繫之。
寄言邦之人，無但峴首悲。